กรมอุตุฯ เตือนประชาชนรักษาสุขภาพจากสภาพอากาศแปรปรวนช่วงเปลี่ยนผ่านเข้าสู่ฤดูร้อน ส่งผลบางพื้นที่มีอากาศหนาว หลายพื้นที่เกิดฝนฟ้าคะนอง
ว่าที่ร้อยตรีธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า จากการที่มวลอากาศเย็นปกคลุมภาคตะวันออกเฉียงเหนือ และทะเลจีนใต้มีกำลังอ่อน ส่งผลให้มีลมใต้และลมตะวันออกเฉียงใต้พัดปกคลุมภาคตะวันออกเฉียงเหนือตอนล่าง ภาคกลางตอนล่าง ภาคตะวันออก และกรุงเทพมหานครและปริมณฑลที่มีผลไปจนถึงวันที่ 12 กุมภาพันธ์ ส่งผลให้ประเทศไทยตอนบนมีฝนฟ้าคะนองเกิดขึ้นได้ ช่วงเช้าจะมีหมอกหนาส่งผลให้เมืองใหญ่จะมีค่าฝุ่นละอองสูงขึ้น แต่หากมีฝนตกจะช่วยชะล้างความเข้มข้นลงได้ ประชาชนยังต้องป้องกันตนเองสวมใส่หน้ากากป้องกันไปต่อเนื่องโดยเฉพาะในพื้นที่กรุงเทพมหานคร ปริมณฑล รวมถึงพื้นที่ภาคเหนือที่จะมีการเผาพื้นที่การเกษตร พร้อมกันนี้ ประชาชนในพื้นที่ภาคเหนือ และภาคตะวันออกเฉียงเหนือตอนบน ยังต้องรับมือกับอุณหภูมิที่ลดลงอีก 2- 5 องศาเซลเซียน จากลมฝ่ายตะวันตกในระดับบนพัดพาความหนาวเย็นจากที่ราบสูงทิเบตและเมียนมาเข้ามาปกคลุม ทำให้มีอากาศเย็นถึงหนาวในตอนเช้าโดยเฉพาะยอดดอยและยอดภู  สำหรับพื้นที่ภาคใต้ฝนเริ่มลดลงแล้วเนื่องจากลมตะวันออกและลมตะวันออกเฉียงใต้ที่พัดปกคลุมอ่าวไทย ภาคใต้ และทะเลอันดามันมีกำลังอ่อนลง แต่ยังคงมีฝนฟ้าคะนองบางแห่ง ทั้งนี้ จากการที่สภาพอากาศเปลี่ยนแปลง จึงขอประชาชนรักษาสุขภาพเนื่องจากอยู่ในช่วงการเปลี่ยนผ่านจากฤดู ซึ่งคาดว่า ประเทศไทยจะเข้าสู่ฤดูร้อนช่วงปลายกุมภาพันธ์นี้